## La Generalitat invertix prop de 860.000 euros per a modernitzar els laboratoris dels cicles formatius de Sanitat

*** Es beneficiaran un total de 60 cicles formatius distribuïts en 28 centres públics
* La directora general de Formació Professional aposta per esta mesura per a oferir una formació pràctica de qualitat i concorde a les exigències del sector sanitari**

La Conselleria d’Educació, Cultura, Universitats i Ocupació ha destinat 856.390 euros per als centres públics que impartixen cicles formatius de la família professional de Sanitat i que compten amb laboratoris dins dels espais definits per la normativa.

L’objectiu és renovar i adquirir mobiliari, equipament i material didàctic per a garantir pràctiques de qualitat en titulacions com ara Anatomia Patològica, Audiologia Protètica, Dietètica, Farmàcia, Imatge per al Diagnòstic, Laboratori Clínic, Pròtesis Dentals i Radioteràpia.

D’esta subvenció es beneficiaran un total de 60 cicles formatius distribuïts en 28 centres públics. El llistat complet de centres beneficiaris i les quanties assignades està disponible en el [*Diari Oficial de la Generalitat Valenciana*](https://dogv.gva.es/datos/2025/11/14/pdf/2025_46331_va.pdf).

La directora general de Formació Professional, Marta Armendia, ha apostat per actualitzar els laboratoris, cosa que considera “clau per a oferir una formació pràctica de qualitat i garantir que l’alumnat dispose de recursos concordes a les exigències del sector sanitari”.

En esta mateixa línia, Armendia ha assenyalat que després de considerar diverses possibilitats “seran els centres els que directament podran comprar l’equipament que necessiten i fer les adaptacions que consideren necessàries”. “D’esta manera -ha assegurat- guanyem tots, tant en rapidesa, com en eficàcia”.

**Agilitat i autonomia**

En este sentit, per a agilitzar la millora i permetre que cada centre adapte la inversió a les seues necessitats, la Conselleria ha optat per transferències directes, cosa que reforça l’autonomia organitzativa.

Els fons hauran de destinar-se exclusivament a l’adquisició de mobiliari i equipament específic per als laboratoris vinculats a estos cicles.

Fecha: 22/11/2025